
	1. ՀՀ ֆինանսների նախարարություն
	23.06.2026թ.

	
	04/5-2/16862-2026

	Հայաստանի Հանրապետության և Ամերիկայի Միացյալ Նահանգների միջև Թրամփի ուղի՝ հանուն միջազգային խաղաղության և բարգավաճման նախագծի (ԹՐԻՓՓ) վերաբերյալ ռազմավարական համագործակցության մասին» շրջանակային համաձայնագրի ընդունումը կարող է հանգեցնել Հայաստանի Հանրապետության համար ֆինանսական պարտավորությունների առաջացման՝ ՀՀ պետական բյուջեի ծախսերի ավելացման (մասնավորապես՝ համաձայնագրի 6-րդ հոդվածի 1-ին կետ) և ՀՀ պետական բյուջեի եկամուտների նվազեցման գծով (մասնավորապես՝ համաձայնագրի 9-րդ հոդված), որոնց ֆինանսական ազդեցության չափը ներկայումս հնարավոր չէ գնահատել համապատասխան տվյալների բացակայության պատճառով:

	Ընդունվել է:

	2. ՀՀ տարածքային կառավարման և ենթակառուցվածքների նախարարություն
	23.06.2026թ.

	
	ԴԽ//23712-2026

	Հայտնում ենք, որ «Հայաստանի Հանրապետության և Ամերիկայի Միացյալ Նահանգների միջև Թրամփի ուղի՝ հանուն միջազգային խաղաղության և բարգավաճման նախագծի (ԹՐԻՓՓ) վերաբերյալ ռազմավարական համագործակցության մասին շրջանակային համաձայնագրի 6-րդ հոդվածի 2-րդ մասով նախատեսված դրույթը Հայաստանի Հանրապետության համար առաջացնելու է գույքային պարտավորություններ:
	Ընդունվել է:

	3. ՀՀ արդարադատության նախարարություն
	25.06.2026 թ.

	
	/14.2.4/32989-2026

	Համաձայնագիրը պարունակում է Հայաստանի Հանրապետության օրենքին հակասող, օրենքի փոփոխություն և նոր օրենքի ընդունում նախատեսող նորմեր: Մասնավորապես.
Համաձայնագրի 3-րդ հոդվածի 6-րդ մասում նախատեսվում է, որ ԹԶԸ-ի կամ դրա ՀՆԿ-ների կողմից անհրաժեշտ գործարքների կնքմանն աջակցելու նպատակով Հայաստանը համաձայնում է բացառություններ նախատեսել բաժնետիրական ընկերությունների, գնումների և պետություն-մասնավոր գործընկերության ձևավորման վերաբերյալ Հայաստանի օրենսդրությամբ: Նման ընդհանուր կարգավորումը կարող է հանգեցնել համապատասխան փոփոխությունների «Գնումների մասին», «Պետություն-մասնավոր գործընկերության մասին», «Բաժնետիրական ընկերությունների մասին» օրենքներում, որոնք նախատեսում են հստակ պահանջներ և ընթացակարգեր։ Միաժամանակ, բացառությունների կոնկրետ բովանդակությունը կհստակեցվի՝ կախված նախատեսվող համապատասխան կարգավորումների շրջանակից։
Հատկանշական է նաև, որ Համաձայնագրի 5-րդ հոդվածի 2-րդ մասի «ա» կետի համաձայն՝ դրա նպատակների իրականացման համար Հայաստանի կառավարությունը պետք է նպաստի համապատասխան օրենսդրության ընդունման, փոփոխության, պահպանման ու կիրարկման ապահովմանը։
Նույն հոդվածի 5-րդ մասի համաձայն՝ Հայաստանը հաստատում է, որ իր Սահմանադրությանը համապատասխան՝ Հայաստանի օրենսդրության հետ որևէ հակասության դեպքում կկիրառվի Համաձայնագիրը։ Այս համատեքստում հատկանշական է, որ «Միջազգային պայմանագրերի մասին» օրենքի 3-րդ հոդվածի 3-րդ մասի համաձայն՝ Հայաստանի Հանրապետության վավերացրած միջազգային պայմանագրերի և Հայաստանի Հանրապետության օրենքների նորմերի միջև հակասության դեպքում կիրառվում են վավերացված միջազգային պայմանագրերի նորմերը: 
	Համաձայնագրի 8-րդ հոդվածի 3-րդ մասի համաձայն՝ Հայաստանը համաձայնում է օգտվել մասնավոր օպերատորների («ֆրոնտ օֆիս») ծառայություններից՝ ԹՐԻՓՓ-ի իրականացման գոտիների համապատասխան սահմանային անցակետերում հաճախորդների հետ անմիջական շփում պահանջող ծառայություններ մատուցելու համար` Հայաստանի և ԹԶԸ-ի փոխադարձ համաձայնությամբ: 
	Հարկ է նշել, որ «Պետական սահմանի մասին» օրենքի 11-րդ հոդվածի համաձայն՝ ՀՀ պետական սահմանով անձանց, տրանսպորտային միջոցների, կենդանիների, բեռների և այլ գույքի բացթողնումը Հայաստանի Հանրապետության կառավարության սահմանած անցման կետերով իրականացնում են սահմանապահ զորքերի զինծառայողները և մաքսային մարմինները` անձանց Հայաստանի Հանրապետություն մուտք գործելու կամ Հայաստանի Հանրապետությունից մեկնելու` Հայաստանի Հանրապետության օրենսդրությամբ սահմանված համապատասխան փաստաթղթերի առկայության դեպքում: Ուստի համապատասխան փաստաթղթերի ստուգման և պետական սահմանով բացթողնման լիազորությունները վերապահված են բացառապես պետական մարմիններին։
Միաժամանակ, նույն հոդվածի համաձայն՝ անձանց, տրանսպորտային միջոցների, կենդանիների, բեռների և այլ գույքի բացթողնումը պետական սահմանով իրականացվում է Հայաստանի Հանրապետության միջազգային պայմանագրերին և իրավական ակտերին համապատասխան: Նույն օրենքի 4-րդ հոդվածում ևս խոսվում է միջազգային պայմանագրերի՝ պետական սահմանի մասին օրենսդրության բաղկացուցիչ մասը լինելու մասին։ 
Համաձայնագրի 9-րդ հոդվածով սահմանվում են հարկային արտոնություններ։ Նման կարգավորումները հակասում են Հարկային օրենսգրքի 19-րդ հոդվածի 3-րդ մասին, համաձայն որի` hարկային արտոնությունները սահմանվում են բացառապես Հարկային օրենսգրքով կամ Հայաստանի Հանրապետության օրենքներով, բացառությամբ նույն հոդվածի 3.1-ին մասով սահմանված դեպքի (անհաղթահարելի ուժ): Զուգահեռաբար նույն հոդվածի 7-րդ մասի համաձայն՝ Հայաստանի Հանրապետության վավերացրած միջազգային պայմանագրերով նախատեսված հարկային արտոնությունների կիրառության կարգը սահմանում է Կառավարությունը, իսկ նույն օրենսգրքի 2-րդ հոդվածի 1-ին մասի համաձայն՝ Հայաստանի Հանրապետությունում հարկային հարաբերությունները կարգավորվում են Հայաստանի Հանրապետության վավերացված միջազգային պայմանագրերով։
Հիմք ընդունելով նաև այն հանգամանքը, որ Համաձայնագրի ընդունումը և իրականացումը պարունակում են նաև քաղաքական բաղադրատարրեր, այդ թվում՝ Համաձայնագրի 1-ին հոդվածի 7-րդ և 3-րդ հոդվածի 5-րդ մասերը՝ այն ունի նաև քաղաքական բնույթ։
Ելնելով վերոգրյալից՝ Համաձայնագիրը ենթակա է վավերացման Սահմանադրության 116-րդ հոդվածի 1-ին մասի 2-րդ և 5-րդ և Միջազգային պայմանագրերի մասին օրենքի 10-րդ հոդվածի 2-րդ մասի 2-րդ և 5-րդ կետերով։
Միաժամանակ հարկ է նշել, որ Հայաստանի Հանրապետության համար ֆինանսական կամ գույքային պարտավորություններ նախատեսելու դեպքում Համաձայնագիրը ենթակա կլինի վավերացման նաև Սահմանադրության 116-րդ հոդվածի 1-ին մասի 4-րդ և Միջազգային պայմանագրերի մասին օրենքի 10-րդ հոդվածի 2-րդ մասի 4-րդ կետերով:

